Document ID: 32014R1123

A BIZOTTSÁG 1123/2014/EU RENDELETE
(2014. október 22.)
a különleges táplálkozási célokra szánt takarmányok tervezett alkalmazási listájának létrehozásáról szóló 2008/38/EK irányelv módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a takarmányok forgalomba hozataláról és felhasználásáról, az 1831/2003/EK európai parlamenti és tanácsi rendelet módosításáról, valamint a 79/373/EGK tanácsi irányelv, a 80/511/EGK bizottsági irányelv, a 82/471/EGK, 83/228/EGK, 93/74/EGK, 93/113/EK és 96/25/EK tanácsi irányelv és a 2004/217/EK bizottsági határozat hatályon kívül helyezéséről szóló, 2009. július 13-i 767/2009/EK európai parlamenti és tanácsi rendeletre (1) és különösen annak 10. cikke (5) bekezdésére,
mivel:
(1)
A 767/2009/EK rendelet 10. cikkének megfelelően a Bizottsághoz kérelmet nyújtottak be „A víz- és elektrolit-egyensúly stabilizálása a fiziológiai emésztés segítése érdekében” különleges táplálkozási célnak, valamint - felnőtt kutyák célfaja esetében - a „Vesefunkció segítése krónikus veseelégtelenség esetén” különleges táplálkozási célnak a 2008/38/EK bizottsági irányelv (2) I. mellékletének B. részébe, a különleges táplálkozási célokra szánt takarmányok tervezett felhasználásainak jegyzékére történő felvétele érdekében.
(2)
Ezenfelül a 767/2009/EK rendelet 10. cikkének megfelelően a Bizottsághoz kérelmeket nyújtottak be aziránt, hogy kutyák és macskák tekintetében módosítsa a „Szívműködés segítése krónikus szívelégtelenség esetén” és a „Vesefunkció segítése krónikus veseelégtelenség esetén” különleges táplálkozási célokra vonatkozó feltételeket, valamint a „Réztartalom csökkentése a májban” különleges táplálkozási célokra vonatkozó feltételeket.
(3)
A Bizottság minden kérelmet - a csatolt dokumentációval együtt - a tagállamok rendelkezésére bocsátott.
(4)
A kérelmekben szereplő dokumentáció értékelését követően az Élelmiszerlánc- és Állategészségügyi Állandó Bizottság (a továbbiakban: a bizottság) elismerte, hogy a takarmányok sajátos összetétele megfelel a különleges táplálkozási céloknak, és nincs káros hatással sem az állati és az emberi egészségre, sem pedig a környezetre és az állatjólétre. A kérelmek a fentiek alapján tehát érvényesek.
(5)
A bizottság által végzett értékelés eredményeként „A víz- és elektrolit-egyensúly stabilizálása a fiziológiai emésztés segítése érdekében”, valamint - felnőtt kutyák vonatkozásában - a „Vesefunkció segítése krónikus veseelégtelenség esetén” különleges táplálkozási célokat fel kell venni a táplálkozási célok jegyzékére, míg a „Szívműködés segítése krónikus szívelégtelenség esetén” és a „Vesefunkció segítése krónikus veseelégtelenség esetén” különleges táplálkozási célokra vonatkozó feltételeket kutyák és macskák tekintetében módosítani kell, továbbá a „Réztartalom csökkentése a májban” különleges táplálkozási célokra vonatkozó feltételeket szintén módosítani kell. „A víz- és elektrolit-egyensúly stabilizálása a fiziológiai emésztés segítése érdekében” új bejegyzés következtében a „Víz- és elektrolit-egyensúly stabilizálása” különleges táplálkozási cél a továbbiakban nem szükséges, és el kell hagyni.
(6)
Egyes különleges táplálkozási célok esetében az „alapvető táplálkozási jellemzők” tekintetében a tápanyagokra megállapított maximális tartalomnak való megfelelés érdekében elő kell írni, hogy az adott diétás takarmányokat teljes értékű takarmányként kell forgalomba hozni. E rendelkezés biztosítja az érintett takarmány biztonságos használatát.
(7)
Az 5/2014/EU bizottsági rendelettel (3) módosított 2008/38/EK irányelv I. melléklete értelmében az 1831/2003/EK európai parlamenti és tanácsi rendelet (4) I. mellékletében említett „bélflóra-stabilizálók” funkcionális csoport takarmány- adalékanyagait fel kell venni a különleges táplálkozási célokra szánt egyes takarmányok közé. Ugyanakkor a jelenleg a „mikroorganizmusok” csoportjában nyilvántartott takarmány-adalékanyagok, amelyek esetében jelenleg zajlik az 1831/2003/EK rendelet 10. cikkében említett, az engedélyezés megújítására irányuló eljárás, hasonlóképpen felvehetők a különleges táplálkozási célokra szánt takarmányok közé. Ennek következtében a „mikroorganizmusok” csoportjában jelenleg nyilvántartott takarmány-adalékanyagoknak az engedélyezés megújítására vonatkozó eljárás lezárultáig szintén a 2008/38/EK irányelv I. mellékletének hatálya alá kell tartozniuk.
(8)
A 2008/38/EK irányelvet ezért ennek megfelelően módosítani kell.
(9)
Mivel biztonsági okok nem indokolják a jelenleg jogszerűen forgalomban lévő takarmányokra vonatkozó módosítások azonnali alkalmazását, átmeneti időszakot kell biztosítani az érdekelt felek számára, hogy felkészülhessenek az új követelmények teljesítésére.
(10)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte azokat,
ELFOGADTA EZT A RENDELETET:
1. cikk
A 2008/38/EK rendelet I. melléklete e rendelet mellékletének megfelelően módosul.
2. cikk
Az e rendelet mellékletében szereplő azon takarmányok, amelyeket 2015. május 12. előtt állítottak elő és címkéztek, és amelyek e rendelet hatálybalépését megelőzően megfeleltek a 2008/38/EK irányelv rendelkezéseinek, továbbra is forgalomba hozhatók, és a meglévő készletek kimerüléséig felhasználhatók. Abban az esetben, ha e takarmányt kedvtelésből tartott állatoknak szánják, az utolsó mondatban említett dátum 2016. november 12.
3. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. október 22-én.

Labels: 0
3
6